Johs. Poulsen (RV), 2008-06-03:
Det Radikale Venstre er meget optaget af at få genskabt mere af den danske natur, som er gået, tabt ikke mindst i forbindelse med indvindinger til landbrugsland.
Vi er i det hele taget optaget af at få anvendt en større del af det danske areal i et naturperspektiv, således at det genskabes til natur, som enten henligger på egne præmisser og betingelser eller bruges i et ekstensivt landbrugsdyrkningsperspektiv.
Det vil dermed kunne medvirke til at skabe et bedre dansk naturgrundlag, og det synes vi faktisk der er rigtig, rigtig meget brug for.
Når jeg siger det indledningsvis, så er det, fordi jeg synes, at en del af ordførerne måske har været meget hårde ved Enhedslistens forslag, som i al fald set med vore øjne måske ikke er ideelt, men som vi godt forstår ud fra en betragtning om, at man siger, at der kan opnås meget, ved at man lader vandløb være med til at genskabe natur i en række ådale på en i virkeligheden forholdsvis hensigtsmæssig måde.
Den tankegang synes vi sådan set meget godt om, og den mener vi det er fornuftigt at give forskellige typer overvejelser.
Vi mener faktisk, at det er det, der også er foregået i en lang række kommuner, hvor man har arbejdet med naturgenopretning på vandløbsområdet; det er jo reelt, at man har sikret, at der foregår en langsommere vandgennemstrømning og mere oversvømmelse, og at man derved opnår mere natur og et højere naturindhold.
At man for den sags skyld også har opnået at tilbageholde betydelig flere næringsstoffer, har været en sidegevinst.
Så vi forstår godt tankegangen bag det her forslag - tror vi da.
Hr. Per Clausen kan jo efterfølgende forholde sig til, om vi så har forstået det.
Vi synes derfor også, at der er åbenbare elementer i den, som der bør arbejdes med.
Når vi alligevel afviser forslaget i den form, som det ligger her, så skyldes det, at lokale myndigheder overalt er i gang med at arbejde med natur- og vandplaner i forhold til opfyldelse af EU's vandrammedirektiv.
Og jeg vil gerne sige, at det efter vores opfattelse bør være sådan, at de lokale myndigheder i forbindelse med det arbejde nødvendigvis må gøre sig nogle overvejelser med hensyn til, om der er vandløb, der netop giver mulighed for, at man kan opnå så store gevinster ved at lade den her proces foregå, og det bør være sådan, at det arbejde rent faktisk kommer til at foregå i forbindelse med vurderingen af, hvordan vandplanerne skal føres ud i livet.
Jeg er sikker på, at der ikke nødvendigvis bliver enighed om, hvor stærk tilgangen til det skal være.
Jeg vil sige, at man da i hvert fald ikke kan påstå, at det er ad bagvejen, når man står i Folketinget og argumenterer, som man gør, for så er det særdeles meget ad fordøren.
Man kan måske nærmere sige, at hvis man ikke gør det, så er det vel ad bagdøren at sikre, at man fortsat sætter erhvervsinteresserne højest i den sammenhæng.
Det synes vi ikke nødvendigvis skal være sådan, selv om jeg godt kunne høre, at hr. Eyvind Vesselbo først og fremmest talte for, at det var de rene erhvervsinteresser, som skulle ligge over interessen for vandløbene.
Det synes vi ikke nødvendigvis om.
Derfor er vi sikre på, at der i hvert fald ikke i det samarbejde, vi bl.a. har om det her område nu og forhåbentlig også vil have i årene fremover i forhold til at komme så langt som muligt, er den samme tilgang til problemstillingen. Når vi som sagt afviser forslaget, selv om vi godt forstår, tror vi, indholdet ud fra den her tankegang, så er det altså, fordi der i øjeblikket pågår et arbejde med at udarbejde grundlaget for vand- og naturplaner i forhold til opfyldelsen af EU's direktiver.
Vi synes egentlig, at det ville være en lille smule tosset at lave et stykke dobbeltarbejde i den forbindelse, for under alle omstændigheder kommer man til de steder, hvor man har myndighedsansvaret, at forholde sig til, om det er en god idé at lade vandløb henligge, således at de overgår til en mere naturlig tilstand, eller om det er andre ting og sager, der skal ske det pågældende sted.
Så efter vores opfattelse får vi under alle omstændigheder den her diskussion.
Også uanset at nogle her i salen slet ikke ønsker den, får vi den, og det er vi glade for.
Vi synes derfor, at det her beslutningsforslag kan være et input til debatten, fordi den jo netop ad fordøren viser, hvordan i al fald Enhedslistens tilgang er til det her, og nu har vi så også hørt fra en række andre partiers side, hvordan deres tilgang er.